તાલીમબદ્ધ સ્વયંસેવકોની હારમાળા દ્વારા દેશ-વિદેશમાં સાત હજાર કરતાં વધુ કેન્દ્રોમાં બાળ-બાલિકાઓને નિઃશુલ્ક સંસ્કાર-શિક્ષણ આપતી બાળપ્રવૃત્તિ વિકસાવીને પ્રમુખસ્વામી મહારાજે નવી પેઢીના જીવનઘડતરમાં અમૂલું પ્રદાન આપ્યું છે. સંસ્કાર, શિક્ષણ, સ્વાસ્થ્ય, કલા-કૌશલ્ય અને અધ્યાત્મ – આ પાંચ ક્ષેત્રોમાં બાળકોના જતન માટે પ્રમુખસ્વામી મહારાજે બાળકલ્યાણનો એક મહાન યજ્ઞ આદર્યો છે. પ્રતિ વર્ષે લાખો બાળકોના વર્તમાનને સુંદર ઘડતી અને ભવિષ્યને ઉજ્જ્વળ બનાવતી આ બાળપ્રવૃત્તિનો લાભ લેનારા લાખો બાળકો આજે સિદ્ધિઓના શિખરે બેસીને પ્રમુખસ્વામી મહારાજને કૃતજ્ઞતાથી વંદે છે.